## Odluka o porezima Grada Slavonskog Broda

### NN 36/2010 (24.3.2010.), Odluka o porezima Grada Slavonskog Broda

GRAD SLAVONSKI BROD

938

Na temelju članka 3. i 30. Zakona o financiranju jedinica lokalne i područne (regionalne) samouprave (»Narodne novine« br. 117/93., 69/97., 33/00., 127/00., 59./01., 117/01., 150/02., 147/03., 132/06., 26/07. – Odluka Ustavnog suda Republike Hrvatske i 73/08.), na temelju članka 39. Zakona o lokalnoj i područnoj (regionalnoj) samoupravi (»Narodne novine« br. 33/01., 60/01., 129/05., 109/07., 125/08., i 36/09.) i članka 35. Statuta Grada Slavonskog Broda (»Službeni vjesnik Brodsko-posavske županije« br. 14/01., 10/05., 02/06., 19/07. i 01/08.) Gradsko vijeće je na 4. sjednici, održanoj 2. srpnja 2009. godine donijelo

ODLUKU

O POREZIMA GRADA SLAVONSKOG BRODA

I. OPĆE ODREDBE

Članak 1.

Ovom Odlukom se utvrđuju stope, visine poreza, te način obračuna i plaćanja gradskih poreza što su vlastiti izvori prihoda Grada Slavonskog Broda.

Članak 2.

Gradske poreze plaćaju obveznici s područja grada Slavonskog Broda prema Zakonu o financiranju jedinica lokalne i područne (regionalne) samouprave, Općem poreznom zakonu i prema ovoj Odluci.

Članak 3.

Grad Slavonski Brod uvodi sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv.

Članak 4.

Kod prireza porezu na dohodak, poreza na potrošnju, poreza na kuće za odmor i poreza na tvrtku ili naziv utvrđuju se stope i visina poreza, te način obračuna i plaćanja kako je to propisano ovom Odlukom i Zakonom o financiranju jedinica lokalne i područne (regionalne) samouprave.

II. PRIREZ POREZU NA DOHODAK

Članak 5.

Prirez porezu na dohodak plaća se na:

1. dohodak od nesamostalnog rada

2. dohodak od samostalne djelatnosti

3. dohodak od imovine i imovinskih prava

4. dohodak od kapitala

5. dohodak od osiguranja.

Članak 6.

Vrste poreza na dohodak, obračun, način i rokovi plaćanja poreza na dohodak i oslobođenja plaćanja poreza na dohodak propisani su Zakonom o porezu na dohodak i Pravilnikom o porezu na dohodak i primjenjuju se pri utvrđivanju prireza porezu na dohodak.

Članak 7.

Porezni obveznik je fizička osoba koja ostvaruje dohodak i ima prebivalište ili uobičajeno boravište na području grada Slavonskog Broda. Ako više fizičkih osoba zajednički ostvaruje dohodak, porezni obveznik je svaka fizička osoba zasebno i to za svoj udio u zajednički ostvarenom dohotku.

Članak 8.

Osnovica prireza porezu na dohodak je porez na dohodak u skladu sa Zakonom o porezu na dohodak i Pravilniku poreza na dohodak.

Članak 9.

Prirez porezu na dohodak plaća se po stopi od 8%.

Članak 10.

Podaci o obračunanom i uplaćenom prirezu poreza na dohodak unose se u karticu poreza na dohodak.

Članak 11.

Prirez porezu na dohodak uplaćuje se u korist proračuna Grada Slavonskog Broda.

Članak 12.

Kada porezni obveznik poreza i prireza porezu na dohodak dospjeli porez ne plati u propisanom roku, porez i prirez prisilno će se naplatiti po odredbama Općeg poreznog zakona.

Kod više uplaćenog predujma poreza i prireza porezu na dohodak izvršit će se povrat u skladu s Općim poreznim zakonom.

Članak 13.

Uvid i kontrolu nad obračunavanjem i plaćanjem prireza porezu na dohodak provodi Upravni odjel za financije i računovodstvo Grada.

III. POREZ NA POTROŠNJU

Članak 14.

Porez na potrošnju plaća se na potrošnju alkoholnih pića (prirodna i specijalna vina, vinjak, rakiju i ostala žestoka pića), piva i bezalkoholnih pića u ugostiteljskim objektima.

Članak 15.

Obveznik poreza na potrošnju iz članka 14. ove Odluke je svaka pravna i fizička osoba koja pruža ugostiteljske usluge na području Grada.

Članak 16.

Osnovicu poreza na potrošnju iz članka 14. ove Odluke čini prodajna cijena pića po kojoj se pića prodaju u ugostiteljskim objektima, bez poreza na dodanu vrijednost.

Članak 17.

Porez na potrošnju alkoholnih pića i bezalkoholnih pića, te piva plaća se po stopi od 3% na osnovicu.

Članak 18.

Obračunati porez na potrošnju alkoholnih pića i bezalkoholnih pića i piva porezni obveznik plaća u skladu i u rokovima propisanim u Zakonu o porezu na dodanu vrijednost.

Članak 19.

Poslove u svezi s utvrđivanjem, naplatom i ovrhom poreza na potrošnju obavlja Porezna uprava.

IV. POREZ NA KUĆE ZA ODMOR

Članak 20.

Porez na kuće za odmor plaćaju pravne i fizičke osobe, koje su vlasnici kuća za odmor koje se nalaze na području Grada.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor u smislu ove Odluke ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 21.

Porez na kuće za odmor plaća se godišnje u iznosu od 10,00 kuna po četvornom metru korisne površine.

Članak 22.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz stavka 1. ovoga članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Članak 23.

Obveznici poreza na kuće za odmor moraju Upravnom odjelu za financije i računovodstvo Grada dostaviti podatke o kućama za odmor, koji se odnose na mjesto gdje se nalaze ti objekti, korisnu površinu te druge podatke potrebne za utvrđivanje poreza na imovinu.

Podatke iz stavka 1. ovoga članka porezni obveznici moraju dostaviti do 31. ožujka u godini za koju se utvrđuje porez.

Članak 24.

Porez na kuće za odmor plaća se u roku od 15 dana od dana dostave rješenja o utvrđivanju poreza.

V. POREZ NA TVRTKU ILI NAZIV

Članak 25.

Obveznici poreza na tvrtku ili naziv (u daljnjem tekstu: porez na tvrtku) su pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovoga članka koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Obveznici poreza na tvrtku koji ne obavljaju djelatnost ne plaćaju porez na tvrtku.

|  |  |  |  |  |
| --- | --- | --- | --- | --- |
| PODRUČJE NKD-a | Fizičke osobe | Pravne osobe – male- | Pravne osobe – srednje- | Pravne osobe – velike- |
| 01, 02, 03, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 32, 33, 41, 42, 43, 45.20, 45.40, 58, 95, 96.01, 96.02, 98, 99 | 400,00 kn | 600,00 kn | 800,00 kn | 1.000,00 kn |
| 05, 06, 07, 08, 09, 31, 32.11, 32.12, 32.13,  35, 36, 37, 38, 39, 49.32, 59, 60, 72, 75, 85, 86, 87, 88, 90, 91, 93, 94, 96, 97 | 600,00 kn | 700,00 kn | 1.000,00 kn | 1.200,00 kn |
| 45, 46, 47, 49, 50, 51, 52, 53, 55, 56, 95.11, 95.12 | 900,00 kn | 1.000,00 kn | 1.100,00 kn | 1.400,00 kn |
| 61, 62, 63, 64, 65, 66, 68, 69, 70, 71, 73, 74, 77, 78, 79, 80, 81, 82, 84, 92 | 1.000,00 kn | 1.200,00 kn | 1.500,00 kn | 2.000,00 kn |

Članak 26.

Porez na tvrtku plaća se unaprijed za tekuću godinu, u roku 15 dana od dana dostave rješenja kojim je porez na tvrtku utvrđen.

Ako se tvrtka upiše u registar i počne s radom u drugoj polovici godine, plaća 50% propisanog poreza na tvrtku.

Ako tvrtka prestane s radom u prvoj polovici godine, plaća 50% propisanog poreza na tvrtku.

Članak 27.

Obveznik poreza na tvrtku dužan je naziv tvrtke, prijavu ili odjavu tvrtke, promjenu naziva tvrtke i svaku drugu promjenu, što utječe na visinu poreza, prijaviti Upravnom odjelu za financije i računovodstvo Grada, u roku 15 dana od upisa u registar odnosno od nastale promjene.

Članak 28.

Porez na tvrtku ili naziv ne plaćaju:

1. Državni organi, jedinice lokalne i područne (regionalne), samouprave, fondovi i pravne osobe iz područja društvenih djelatnosti.

2. Poduzeća za zapošljavanje invalida, ako od ukupnog broja zaposlenih zapošljavaju 20% ili više invalidnih osoba, rehabilitiranih osoba i osoba koje su na rehabilitaciji, hrvatski ratni vojni invalidi Domovinskog rata i članovi obitelji poginulih i nestalih hrvatskih branitelja i civilni invalidi Domovinskog rata koji samostalno obavljaju djelatnost, razvojačeni hrvatski branitelji koji sa Zavoda za zapošljavanje prvi put otvaraju vlastitu djelatnost i time rješavaju pitanje svoje nezaposlenosti na vrijeme od 5 godina.

3. Ostala oslobađanja Poreza na tvrtku utvrđena su posebnim odlukama.

Članak 29.

Pravne i fizičke osobe, porezni obveznici, dužni su na zahtjev Upravnog odjela za financije i računovodstvo Grada Slavonskog Broda dostaviti podatke, odnosno omogućiti uvid u poslovne knjige i druge evidencije zbog prikupljanja podataka potrebnih za utvrđivanje poreza.

Članak 30.

Kada obveznik poreza dospjeli porez ne plati u propisanom roku, porez se prisilno naplaćuje sukladno odredbama Općeg poreznog zakona.

Članak 31.

Kaznene i prekršajne odredbe, te odredbe o zastari, obnovi postupka i žalbenom postupku propisane Općim poreznim zakonom i Zakonom o financiranju jedinica lokalne i područne (regionalne) samouprave jednako se primjenjuju i za poreze propisane ovom Odlukom.

VI. NAČIN NAPLATE I UTVRĐIVANJA POREZA

Članak 32.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 3. točke 1. i 2. ove Odluke obavljat će Porezna uprava, Područni ured Slavonski Brod, Ispostava Slavonski Brod.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 3. točka 3. i 4. ove Odluke obavljat će Upravni odjel za financije i računovodstvo Grada Slavonskog Broda.

VII. PRIJELAZNE I ZAVRŠNE ODREDBE

Članak 33.

Stupanjem na snagu ove Odluke prestaje važiti Odluka o porezima Grada Slavonskog Broda (»Narodne novine« broj 119/01.), Odluka o izmjenama i dopunama Odluke o porezima Grada Slavonskog Broda (»Narodne novine« broj 113/02.), Odluka o izmjenama i dopunama Odluke o porezima Grada Slavonskog Broda (»Službeni vjesnik Brodsko-posavske županije«, broj 01/03.), Odluka o izmjenama i dopunama Odluke o porezima Grada Slavonskog Broda (»Narodne novine« broj 63/03.) i Odluka o izmjenama i dopunama Odluke o porezima Grada Slavonskog Broda (»Narodne novine« broj 37/08.)

Članak 34.

Ova Odluka stupa na snagu 8 (osam) dana od dana objave u »Narodnim novinama«.

Klasa: 415-02/09-01/1

Urbroj: 2178/01-07-09-3

Slavonski Brod, 2. srpnja 2009.

Predsjednik
Gradskog vijeća
Mijo Golubičić, v. r.

Odluka, NN 36/2010-938